3. การประกอบธุรกิจของแต่ละสายผลิตภัณฑ์

(1) ลักษณะของผลิตภัณฑ์หรือบริการ

  ลักษณะของผลิตภัณฑ์ชนิดต่าง ๆ ของบริษัท คือ

1.  อลูมิเนียมชนิดแผ่น (SHEET PRODUCT) ประกอบด้วย

-   แผ่นอลูมิเนียมแคปสต๊อค (ALUMINIUM CAPSTOCKS) เป็นวัตถุดิบในการผลิตฝาจุกกันปลอม
    (Pilfered proof cap) ซึ่งมีฝาเกลียวที่บิดแล้วขาด เช่น ฝาจุกขวดสุรา ยา น้ำอัดลม
    และฝาเครื่องดื่มชูกำลัง ฯลฯ

-   แผ่นโรลบอนด์ (ROLL BONDS) ใช้ในการผลิตช่องแช่แข็งของตู้เย็น

-   แผ่นอลูมิเนียมตัดตามความยาว (CUT TO LENGTH)
    เป็นแผ่นอลูมิเนียมที่จะผลิตตามความหนาและตัดตามขนาดที่ลูกค้าต้องการ
    การผลิตจะทำตามคำสั่งของลูกค้าแต่ละราย (Made to order)
    แผ่นอลูมิเนียมชนิดนี้ใช้เป็นวัตถุดิบในสินค้าต่าง ๆ เช่น แผ่นป้ายทะเบียนรถยนต์ ตู้กับข้าว
    ตู้บรรจุมิเตอร์ไฟฟ้า ฯลฯ

-   แผ่นอลูมิเนียม 4 ฟุต x 8 ฟุต (4 x 8 SHEETS)
    ซึ่งเป็นขนาดมาตรฐานที่ขายอยู่ในท้องตลาดซึ่งบริษัทฯ จำหน่ายให้โดยตรงแก่โรงงาน
    และผ่านผู้ขายส่งทั่วไป

    1.  อลูมิเนียมชนิดม้วน (ROLLED PRODUCT) ประกอบด้วย

-   อลูมิเนียมฟินสต๊อค (ALUMINIUM FINSTOCKS)
    ใช้สำหรับทำแผงระบายความร้อนเครื่องปรับอากาศ
    และผลิตภัณฑ์นี้จะถูกนำไปใช้เป็นวัตถุดิบสำหรับการผลิต Precoated Finstock ได้ด้วย

-   อลูมิเนียมฟินสต๊อคเคลือบ (ALUMINIUM PRECOATED FINSTOCKS)
    ใช้ทำแผงระบายความร้อนเช่นกัน โดยนำ ALUMINIUM FINSTOCKS
    มาเคลือบสารเคมีที่มีคุณสมบัติทำให้หยดน้ำไม่เกาะ ระบายอากาศได้ดี ประหยัดพลังงาน
    และยืดอายุการใช้งานไม่กัดกร่อนง่าย

-   อลูมิเนียมฟอยล์ (ALUMINIUM FOILS) มีลักษณะบาง ขนาดความหนาตั้งแต่ 0.10 ม.ม. ถึง
    0.007 ม.ม. ใช้เป็นวัตถุดิบในอุตสาหกรรมบรรจุภัณฑ์เป็นส่วนใหญ่

-   อลูมิเนียมม้วน (ALUMINIUM COILS) เป็นอลูมิเนียมที่มีลักษณะเป็นม้วน
    มีความหนาและความกว้างหลายขนาด ผลิตตามความต้องการของลูกค้า
    ซึ่งลูกค้าจะนำไปตัดเป็นแผ่นเอง หรือนำไปผลิตเป็นผลิตภัณฑ์อลูมิเนียมอื่นๆ ต่อไป

(2) การตลาดและภาวการณ์แข่งขัน

(1) นโยบายและลักษณะการตลาดของผลิตภัณฑ์หรือบริการที่สำคัญ

1.  กลยุทธ์ทางการตลาด

เนื่องจากสินค้าของบริษัทส่วนใหญ่จัดเป็นสินค้าอุตสาหกรรมประเภทสินค้าที่ต้องนำไปผลิตต่อ
(Intermediate products) ลูกค้าส่วนใหญ่นำไปใช้ทำการแปรรูปจนเป็นสินค้าสำเร็จ
(Finished products)
แต่ยังคงมีลูกค้าบางส่วนที่ซื้อสินค้าของบริษัทไปเพื่อขายหรือแบ่งขายต่อโดยตรง ดังนั้น
สินค้าของบริษัทฯ จึงต้องมีคุณภาพดีสม่ำเสมอและพัฒนาให้ดียิ่งขึ้นอีก
รวมถึงส่งมอบได้ภายในเวลาที่ลูกค้ากำหนด

ลูกค้าส่วนใหญ่มักจะมีความต้องการสินค้าแบบมีจำนวน (Volumn) และเป็นประจำสม่ำเสมอ
แต่ในปัจจุบันบริษัทพยายามตอบสนองความต้องการของลูกค้ารายย่อยที่มีปริมาณซื้อขายมีจำนวนน้อยต่อใบสั่งซื้อ
บริษัทฯ จึงจำเป็นที่จะต้องมีกลยุทธที่ใช้ในการดำเนินธุรกิจ เพื่อสนองความต้องการทางตลาด ดังนี้

-   ผลิตสินค้าตามความต้องการของลูกค้า

-   ผลิตสินค้าให้ได้มาตรฐานและรักษาคุณภาพสม่ำเสมอ

-   ส่งมอบสินค้าได้ภายในเวลาที่ตกลงกับลูกค้า

-   ร่วมมือพัฒนาผลิตภัณฑ์กับลูกค้า เพื่อให้ได้สินค้าที่มีคุณภาพดีขึ้น

-   เพิ่มสายการผลิตผลิตภัณฑ์ที่มีแนวโน้มของตลาดเติบโต และสามารถพัฒนาการผลิตได้ดี
    แตกต่างไปจากคู่แข่ง

-   พนักงานขายเข้าเยี่ยมพบลูกค้าอย่างใกล้ชิด แลกเปลี่ยนข้อมูลข่าวสารใหม่ ๆ
    ทันสมัยในเชิงการตลาด แล้วแจ้งข้อมูลตลาดแก่ผู้บังคับบัญชาและทีมงานให้รู้สถานการณ์
    ทันเหตุการณ์

-   เชิญลูกค้าเข้าเยี่ยมชมโรงงานเพื่อให้เกิดความมั่นใจว่าบริษัทฯ
    สามารถผลิตสินค้าเพื่อสนองตอบความต้องการได้

-   ให้ความร่วมมือกับหน่วยราชการ ศึกษาระเบียบวิธีการส่งออกเพื่อให้มีระบบที่ดี
    และได้มาตรฐานเพื่อการสื่อสารที่รวดเร็วน่าเชื่อถือแก่ลูกค้าในต่างประเทศ

-   ทำการวิจัยพัฒนา และสำรวจตลาดอย่างสม่ำเสมอเพื่อความเจริญเติบโตของบริษัทฯ

-   ทำการวิจัยวิเคราะห์ พัฒนาผลิตภัณฑ์ใหม่ ๆ เพื่อเพิ่มตลาดและขยายตลาด

2.  ลักษณะ / กลุ่มลูกค้าเป้าหมาย

บริษัทเป็นผู้ผลิตสินค้าอลูมิเนียมประเภทรีด (ALUMINIUM ROLLED PRODUCTS MANUFACTURER)
มานานจนเป็นที่ยอมรับของลูกค้าอย่างกว้างขวาง
ลูกค้าหลักกลุ่มแรกจะเป็นผู้ประกอบการที่อยู่ในสายการผลิตปลายทาง ประเภทโรงงานต่าง ๆ
ซึ่งใช้อลูมิเนียมเป็นส่วนประกอบ เช่น โรงงานผลิตเครื่องปรับอากาศ ตู้เย็น
ฝาเกลียวบิดขาดอลูมิเนียม ภาชนะบรรจุภัณฑ์ทั้งชนิดอลูมิเนียมม้วน แผ่นหนาและบาง
ลูกค้ากลุ่มรองอื่น ๆ ที่บริษัทฯ
ได้ตลาดเพิ่มมาได้แก่ผู้ผลิตอลูมิเนียมเพื่อเป็นสินค้าสำเร็จหรือเป็นส่วนประกอบในสินค้าต่างๆ

ลูกค้าส่วนใหญ่อยู่ในกรุงเทพมหานคร และปริมณฑล บางส่วนอยู่ในเขตภาคกลาง ตะวันออก
ตะวันออกเฉียงเหนือ และภาคใต้ สำหรับลูกค้าต่างประเทศ
จากความสำเร็จในการพัฒนาผลิตภัณฑ์สนองความต้องการ
จนกระทั่งมีการซื้อขายเป็นประจำต่อเนื่องมาตลอดปี
และสามารถเพิ่มตลาดในอีกหลายหมวดผลิตภัณฑ์ได้มากขึ้นเรื่อย ๆ

  2.1 กลุ่มลูกค้าที่เป็นผู้ผลิตผลิตภัณฑ์แปรรูปจากอลูมิเนียม (Converter)
  เพื่อใช้เป็นส่วนประกอบของสินค้าอื่น ได้แก่
  นำไปทำคอยล์เย็นและคอยล์ร้อนสำหรับเครื่องปรับอากาศ, ผลิตภัณฑ์บรรจุภัณฑ์ เช่น
  นำไปทำซองหรือถุงอาหาร ซองหรือแผงยา ช่องทำความเย็นช่องแข็งในตู้เย็น ฝาดึงเปิดง่าย
  (EOE), แผงระบายความร้อนใช้สำหรับโรงงานอุตสาหกรรมและรถยนต์,
  แผ่นป้ายทะเบียนรถยนต์

2.  กลุ่มลูกค้าที่เป็นผู้ผลิตผลิตภัณฑ์เพื่อการอุปโภคบริโภคโดยตรง เช่น
    อลูมิเนียมฟอยล์สำหรับห่ออาหาร, ถาดขนม, เทปกาวอลูมิเนียม,
    ทำตาไก่ร้อยเชือกรองเท้าหรือเข็มขัด

3.  กลุ่มลูกค้าผู้ผลิตที่ใช้ผลิตภัณฑ์อลูมิเนียมเป็นส่วนประกอบในสินค้าหรือในการผลิต เช่น
    ใช้ในอุตสาหกรรมประกอบรถยนต์, ใช้อลูมิเนียมแผ่นรองเจาะ Print Circuit Board,
    ใช้เป็นส่วนประกอบในเครื่องใช้ไฟฟ้า-อิเลคโทรนิค, ขั้วหลอดไฟ,
    วัสดุตกแต่งประกอบงานก่อสร้าง, ทำท่อระบายอากาศ
    เป็นส่วนประกอบในงานก่อสร้างที่อยู่อาศัย สำนักงาน, รังผึ้งในเครื่องดูดควันอาหาร
    (Rangehood), แผงกันความร้อน (Insulator)

3.  การจำหน่ายและช่องทางการจำหน่าย

บริษัทจะจำหน่ายสินค้าให้กับทั้งลูกค้าภายในประเทศ
รวมถึงบริษัทต่างชาติที่ตั้งโรงงานอยู่ในประเทศไทย ซึ่งเป็นผู้ผลิตเพื่อการส่งออก
และลูกค้าต่างประเทศโดยตรงตามใบสั่งซื้อของลูกค้า
ซึ่งเป็นโรงงานผลิตสินค้าอลูมิเนียมและสินค้าที่ใช้อลูมิเนียมเป็นส่วนประกอบ
นอกจากนี้ยังมีการจำหน่ายผ่านตัวแทน ทั้งในประเทศ และต่างประเทศ ดังนี้

1.  ช่องทางการจำหน่าย

1)  จำหน่ายโดยพนักงานขายของบริษัททำการจำหน่ายตรงถึงผู้ผลิตผลิตภัณฑ์แปรรูปจากอลูมิเนียม
    ส่วนใหญ่เป็นผู้ประกอบการในประเทศไทย (Local Converters and Manufacturers)
    ซึ่งมีทั้งบริษัทของคนไทย บริษัทต่างชาติ
    และบริษัทร่วมทุนคนไทยและต่างชาติที่มาตั้งฐานการผลิตในประเทศไทย
    รวมถึงการจำหน่ายโดยตรงไปยังลูกค้าที่เป็นผู้แทนจำหน่าย ทั่ว ๆ ไปในต่างประเทศ
    เพื่อจำหน่ายต่อไปยังผู้ผลิตผลิตภัณฑ์แปรรูปในประเทศนั้น ๆ หรือใกล้เคียง
    คิดเป็นสัดส่วนประมาณ 62.1%

2)  จำหน่ายผ่านผู้แทนจำหน่าย (ผู้จัดจำหน่าย) ในประเทศ
    ซึ่งจัดจำหน่ายส่วนใหญ่ให้กับผู้ผลิตต่างชาติที่ตั้งอยู่ในประเทศไทยและผู้ผลิตเพื่อการส่งออก
    (Export Zone) รวมทั้งบริษัทผู้ผลิตในต่างประเทศด้วย คิดเป็นสัดส่วนประมาณ 37.9%

  ในปี 2551 บริษัทยังคงรักษาสัดส่วนการส่งออกผลิตภัณฑ์ ไปต่างยังประเทศ เช่น สิงคโปร์,
  ฟิลิปปินส์, มาเลเซีย, ญี่ปุ่น, นิวซีแลนด์, ออสเตรเลีย และผ่านออกไปจำหน่ายต่างประเทศใน
  Export zone ต่อปริมาณการขายโดยรวม ประมาณ 7% ใกล้เคียงกับปีก่อน อย่างไรก็ตาม
  การส่งออกโดยพนักงานขายของบริษัท (ก) มีสูงขึ้น
  ขณะที่ช่องทางการจัดจำหน่ายโดยผ่านผู้แทนจำหน่าย (ข) มีปริมาณลดลง

(ข) สภาพการแข่งขันภายในอุตสาหกรรม

ในอุตสาหกรรมการผลิตผลิตภัณฑ์อลูมิเนียมประเภทรีด
ได้มีการพัฒนาอย่างต่อเนื่องในทุกประเภทตามความต้องการของตลาด
ลูกค้าส่วนใหญ่จะต้องนำผลิตภัณฑ์อลูมิเนียมประเภทรีดไปแปรรูปให้เป็นผลิตภัณฑ์สำเร็จรูปอื่นหรือดัดแปลงใช้เป็นส่วนประกอบในการผลิตผลิตภัณฑ์อุตสาหกรรมอื่น
ๆ หรือผลิตภัณฑ์เพื่อการอุปโภค บริโภค ประเภท ต่าง ๆ

สามารถจำแนกผลิตภัณฑ์อลูมิเนียมประเภทรีดเป็นประเภทหลัก ๆ
เพื่อการแปรรูปเป็นผลิตภัณฑ์สำเร็จรูปได้ ดังนี้

-   อลูมิเนียมฟินสต๊อค เป็นวัตถุดิบหลักในอุตสาหกรรมผู้ผลิตคอยล์เย็น และคอยล์ร้อน
    สำหรับเครื่องปรับอากาศบ้าน สำนักงาน และรถยนต์ และสำหรับเครื่องทำความเย็น (Heat
    Exchanger) ประเภทตู้แช่ ฯลฯ

-   อลูมิเนียมแผ่น เป็นวัตถุดิบหลักในอุตสาหกรรมฝาเครื่องดื่ม ยา
    ฝาและหูกระป๋องขนมขบเคี้ยวแบบดึงเปิด (EOE) ในอุตสาหกรรมส่วนประกอบในช่องแข็งตู้เย็น
    เป็นวัตถุดิบสำหรับอุปกรณ์ในอุตสาหกรรมก่อสร้าง เครื่องครัว เครื่องเรือน และตกแต่ง
    เป็นแผ่นเสริมช่วยการผลิตสินค้าหมวดอิเลคโทรนิค เป็นส่วนประกอบในผลิตภัณฑ์อุตสาหกรรมอื่น
    ๆ

-   อลูมิเนียมคอยล์ นำไปเป็นวัตถุดิบหลักของผลิตภัณฑ์ได้หลากหลาย ได้แก่
    เป็นส่วนประกอบของเสื้อผ้า เข็มขัด กระเป๋า และรองเท้า
    เป็นส่วนประกอบในเครื่องใช้ไฟฟ้า อิเลคโทรนิค เช่น ขั้วหลอดไฟ
    เป็นส่วนประกอบในอุปกรณ์เตาอบนำความร้อน แผงวัสดุตกแต่งอาคาร
    เป็นอุปกรณ์ส่วนประกอบในอุตสาหกรรมผลิตรถยนต์ ทำแผ่นป้ายทะเบียน
    เป็นส่วนประกอบในเครื่องดูดครัวจากการทำกับข้าว

-   อลูมิเนียมฟอยล์ สามารถแปรรูปได้หลากหลาย เช่น
    ใช้เป็นส่วนประกอบของอุตสาหกรรมบรรจุภัณฑ์สำหรับอาหาร ขนม ยา เครื่องดื่ม
    ใช้ในครัวเรือน หรือภัตตาคาร โรงแรม เพื่อถนอมอาหาร เผา ย่าง อบ
    ใช้ปกคลุมเครื่องครัว ได้แก่ เตาแก๊สเพื่อป้องกันความสกปรก ทำเป็นถาด, ถ้วย, กล่อง
    ใช้ในอุตสาหกรรมอาหารอบ เค๊ก พาย ต่าง ๆ ฟอยล์ทำหลอดยาสีฟัน
    นอกจากนี้ยังใช้ในอุตสาหกรรมประกอบรถยนต์ ทำเทปกาว
    เป็นส่วนประกอบหลักของแผ่นกันความร้อน, ท่อดูดควัน หรือท่อแอร์ใต้พื้น
    เหนือเพดานในอาคารต่าง ๆ ฯลฯ

อลูมิเนียมสามารถแปรรูปทำผลิตภัณฑ์สำเร็จรูปได้หลายประเภท เนื่องจากมีคุณสมบัติพิเศษ กล่าวคือ
มีน้ำหนักเบา ผิวหน้าสวยใส ทนต่อการสึกกร่อนได้ดี ไม่เป็นสนิมง่าย ขึ้นรูปเป็นบรรจุภัณฑ์และอื่น ๆ
เหมาะที่จะใช้กับผลิตภัณฑ์ที่มีความเย็นชื้นได้ดี ทนและนำความร้อนได้ดี

เนื่องจากการปรับยกระดับมาตรฐานคุณภาพ ISO 9001 : 2001 ตั้งแต่ปลายปี 2546
ทำให้ทุกแผนกทุกฝ่ายในองค์กรประสานงานกันจน ผลผลิตที่ได้ดีขึ้นทั้งประสิทธิภาพและคุณภาพ
สินค้าที่ส่งมอบลูกค้าตรงเวลาได้มาตรฐาน
ส่งผลให้การประเมินความพึงพอใจจากลูกค้าได้รับความพอใจสูงขึ้น
จากการประเมินแบบสอบถามต้นปี 2552 พบว่าลูกค้าได้ประเมินให้ความพึงพอใจปี 2551 สูงกว่าปี
2550

ผลกระทบจากปัจจัยภายนอกองค์กรที่มีผลต่อเป้าหมายการขายและการเสียโอกาสทางการตลาดไปในปี
พ.ศ. 2551 ได้แก่

-   มาตรการปรับลดภาษีการนำเข้าของไทยในหมวดอลูมิเนียมเสียเปรียบประเทศที่มีอุตสาหกรรมเดียวกับบริษัทฯ
    อย่างรุนแรง อาทิเช่น

-   การปรับลดภาษีนำเข้าประเทศรวดเร็วกว่าประเทศอื่น ซึ่งมีผลต่อเนื่องอย่างรุนแรงตั้งแต่ปี
    พ.ศ. 2547 อย่างไรก็ตามบริษัทฯ สามารถหาตลาดส่งออกใหม่ทดแทนได้
    จึงทำให้เปอร์เซ็นต์การส่งออก ยังคงอยู่ที่ 7% ใกล้เคียงกับปีที่ผ่านมา

-   มีบริษัทตัวแทนนำเข้าผลิตภัณฑ์อลูมิเนียมจากประเทศในกลุ่ม AFTA และ FTA
    มานำเสนอให้ลูกค้าในราคาถูกมากจนแบ่งส่วนตลาดไปมากขึ้นกว่าปีที่แล้ว

-   ภาวะเศรษฐกิจหดตัวจากประเทศสหรัฐอเมริกา ที่ก่อตัวตั้งแต่ต้นปี 2551
    ลุกลามมายังทวีปยุโรป และเอเชียในเวลาอันรวดเร็ว จึงมีผลต่อยอดขายในปลายไตรมาส 3
    จนถึงไตรมาส 4

จากการที่บริษัทฯ ได้รับรองคุณภาพมาตรฐานของผลิตภัณฑ์และผ่านการรับรองมาตรฐาน ISO 9001
: 2000 ดังนั้น ตลอดปี 2551
ทุกหน่วยงานที่เกี่ยวข้องกับการปรับปรุงระดับมาตรฐานได้ตื่นตัวในการปฏิบัติตามอย่างตั้งใจ
ทำให้ลูกค้าเกิดความมั่นใจว่าบริษัทเป็นผู้ผลิตสินค้ามีคุณภาพมาตรฐาน บริการจัดส่งรวดเร็วตรงเวลา
ทำให้ได้รับการยอมรับและสั่งซื้อมากขึ้น
ทั้งนี้ส่วนหนึ่งเกิดจากความร่วมมือร่วมใจของพนักงานทั้งองค์กรในการพัฒนามาตรฐาน
การวางแผนการผลิต การตรวจสอบคุณภาพ การพัฒนาสินค้า การจัดส่ง และการบริการหลังการขาย
เช่น การปรับระเบียบวิธีการนำเสนอ ปรับปรุงผลิตภัณฑ์ปัจจุบัน
ช่วยวิเคราะห์การผลิตในสายงานของลูกค้าเพื่อให้ได้สินค้าสำเร็จรูปที่มีประสิทธิภาพ
สร้างสรรค์คิดค้น วิจัยและพัฒนาผลิตภัณฑ์ใหม่ที่ไม่เคยผลิต
เปิดทศวรรษความสามารถในการผลิตสิ่งใหม่ ๆ
สามารถส่งออกสู่อุตสาหกรรมปลายทางได้ทั้งในและต่างประเทศได้
ซึ่งถือเป็นส่วนหนึ่งของขั้นตอนการก้าวสู่การเป็นผู้นำในอุตสาหกรรมนี้

เนื่องจากประเทศไทยมีความเหมาะสมและพร้อมในปัจจัยพื้นฐานหลายประการ อาทิเช่น
สาธารณูปโภค ไฟฟ้า ประปา โทรศัพท์ ค่าแรงงานยังไม่สูงมาก
มีมาตรการสนับสนุนการลงทุนจากต่างประเทศ และภาวะเศรษฐกิจโลกเริ่มหดตัว
ปัญหาค่าใช้จ่ายที่สูงในประเทศพัฒนาแล้ว
หลายประเทศที่มีโรงงานผลิตสินค้าปลายทางสาขาในประเทศไทย จึงมีดำริเริ่มย้ายคน
ย้ายสายการผลิตมาประเทศไทย เพราะแรงงานที่มีทักษะอยู่ แต่ค่าใช้จ่ายต่ำกว่าในทุกด้าน
จึงกล่าวได้ว่าอุตสาหกรรมอลูมิเนียมประเภทรีดนี้ยังมีความต้องการของตลาดสูง
และยังคงมีการเจริญเติบโตอย่างต่อเนื่อง โดยเฉพาะในอุตสาหกรรมที่นำไปผลิตเพื่อการส่งออก
ถ้าภาครัฐยังไม่มีการพิจารณาหามาตรการช่วยชะลอการนำเข้าจากต่างประเทศ
และช่วยเป็นตัวแทนผู้ผลิตในประเทศ สอดส่องหาสาเหตุและแก้ไขป้องกันการขายราคาต่ำกว่าทุน
หรือเสนอขายพิเศษเฉพาะกิจ ทำให้เป็นการแข่งขันที่ไม่สมบูรณ์
ผู้ผลิตอลูมิเนียมกึ่งสำเร็จรูปประเภทรีดในประเทศจะต้องประสบปัญหาอย่างแน่นอน
สิ่งที่จะกระทบตามมาก็คือปัญหาการขาดดุลการค้าและปัญหาแรงงานในประเทศ
ส่งผลเสียต่อเศรษฐกิจโดยรวมของประเทศเป็นอย่างมาก

ความยาก/ง่ายที่จะมีคู่แข่งรายใหม่

ธุรกิจที่บริษัทดำเนินการเป็นอุตสาหกรรมผลิตอลูมิเนียมประเภทแผ่นและม้วน ต้องใช้เทคโนโลยีสูง
ลงทุนสูงมาก ดังนั้นการก่อตั้งโรงงานใหม่มาเป็นคู่แข่งในประเทศจะเกิดขึ้นค่อนข้างยาก
แต่อาจเกิดจากการควบรวมกิจการ (Merge) ซึ่งจะเกิดการถ่ายโอนความรู้ด้านเทคโนโลยีการผลิต
เพื่อเพิ่มประสิทธิภาพ ทำให้มีกำลังการผลิตสูงขึ้น
นอกจากนี้ได้มีบริษัทตัวแทน/ตัวกลางเกิดขึ้นเพื่อการนำเข้า สินค้าประเภทเดียวกับที่บริษัทผลิตอยู่
โดยใช้ช่องว่างด้านภาษี
การนำเสนอราคาต่ำมาแบ่งตลาดไปเพราะเห็นถึงโอกาสการขยายตัวของภาคอุตสาหกรรมอลูมิเนียม

แม้ผู้ผลิตรายใหม่จะเกิดขึ้นยาก แต่คู่แข่งขันปัจจุบันในประเทศทั้งที่เป็นโรงงานผู้ผลิต
และที่เป็นตัวแทนได้ใช้นโยบายด้านราคาเข้านำเสนอต่อลูกค้า
เพื่อแย่งส่วนแบ่งการตลาดโดยแทรกตัวเข้ามาได้ง่ายภายหลังจากมีนโยบายปรับโครงสร้างภาษี
รวมถึงปรับลดภาษีในกลุ่ม AFTA และ FTA

สำหรับสินค้าที่ทำทดแทนอลูมิเนียมมีน้อยมาก แต่อาจเกิดการทดแทนด้วยการใช้อัลลอย (Alloy)
ที่ต่างกัน มีคุณสมบัติสูงขึ้น ลูกค้าจึงอาจหันไปใช้อลูมิเนียมอัลลอยใหม่ทดแทน

อำนาจต่อรองของผู้ซื้อและผู้ขาย

ในปีที่ผ่านมาลูกค้าทั้งรายใหญ่ และขนาดกลางล้วนมีอำนาจการต่อรองสูงขึ้น
เพราะมีผู้ผลิตจากต่างประเทศและตัวแทนจำหน่ายเสนอตัวเข้ามามาก หากแต่ลูกค้าหลัก ๆ
ที่พอใจในผลิตภัณฑ์และบริการของบริษัทฯ ก็ยังคงให้ความไว้วางใจและสั่งซื้ออยู่เป็นประจำ
ฤดูกาลก็เป็นปัจจัยสำคัญหนึ่งที่มีส่วนทำให้ยอดขายไม่เป็นไปตามที่คาดการณ์

(3) การจัดหาผลิตภัณฑ์และบริการ

(1) ลักษณะการจัดให้ได้มาซึ่งผลิตภัณฑ์เพื่อจำหน่าย

1.  การผลิต

บริษัทฯ เป็นผู้ผลิตผลิตภัณฑ์อลูมิเนียมม้วนแห่งแรกในประเทศไทยที่ได้การรับรอง ISO 9001 :
2000 โดย มีโรงงานที่ใช้ในการผลิต จำนวน 4 โรง อยู่ที่จังหวัดสมุทรปราการ
มีกำลังการผลิตโดยรวมประมาณ 1,800 ตัน/เดือน มีพนักงานและพนักงานของผู้รับเหมารวม 291
คน สำหรับการผลิตจะขึ้นกับปริมาณการสั่งซื้อของลูกค้า ฤดูกาล
และการคาดการณ์ยอดขายของฝ่ายจัดการ (ฝ่ายการตลาด)
ซึ่งสามารถรองรับความต้องการของลูกค้าได้
แต่เพื่อรองรับการเติบโตของยอดขายในอนาคตที่มีแนวโน้มจะเพิ่มสูงขึ้น บริษัทฯ
จึงจำเป็นที่จะต้องปรับปรุงพัฒนาประสิทธิภาพ
และเพิ่มเติมเครื่องจักรเพื่อเพิ่มขีดความสามารถและกำลังในการผลิต รักษาคุณภาพ
และสนองความต้องการของลูกค้า

2.  การจัดหาวัตถุดิบที่ใช้ในการผลิต

วัตถุดิบที่สำคัญส่วนใหญ่ของบริษัท คือ อลูมิเนียมแท่ง (Ingot) ซึ่งมีความบริสุทธิ์ถึง 99.7%
โดยจะนำเข้ามาจากต่างประเทศทั้งสิ้น เช่นประเทศออสเตรเลีย ญี่ปุ่น จีน สิงคโปร์
โดยไม่สามารถใช้วัตถุดิบอื่นมาทดแทนได้ นอกจากอลูมิเนียมใช้แล้ว นอกนั้นเป็นโลหะอื่น ๆ
ซึ่งใช้เป็นเพียงส่วนประกอบในการผลิต เช่น เหล็ก แมงกานิส ซิลิคอน ทองแดง ทิทาเนียม
และโบรอน โดยจะนำเข้ามาจาก ต่างประเทศ
เนื่องจากมีจำนวนผู้จำหน่ายและแหล่งวัตถุดิบอยู่เป็นจำนวนมาก (มากกว่า 10 ราย)
ประกอบกับบริษัทฯ มีความสัมพันธ์อันดีกับผู้จำหน่ายมาเป็นเวลายาวนาน
ที่ผ่านมาจึงไม่มีปัญหาเกี่ยวกับเรื่องวัตถุดิบ .

และไม่คาดว่าจะมีปัญหาการขาดแคลนวัตถุดิบ หรือหากสูญเสียผู้จำหน่ายวัตถุดิบที่ค้าขายกันอยู่บางราย
บริษัทไม่คาดว่าจะมีผลกระทบหรือปัญหาเกี่ยวกับเรื่องวัตถุดิบดังกล่าว
บริษัทสั่งซื้อวัตถุดิบจากบริษัทหลักๆ คือ Alcoa of Australia Limited, Glencore
International AG, Premier World Co., Ltd., Alcan Primary Metal Australia
Pty. Ltd., Hydro Aluminium a.s. สาระสำคัญของสัญญาซื้อขายวัตถุดิบ (Ingot)
จะเป็นไปในลักษณะรายไตรมาส โดยการเปิด L/C สั่งซื้อก่อนลงเรือประมาณ 1 เดือน ราคา
(CIF.) ขึ้นอยู่กับราคาตลาดโลก + Premium

สำหรับผลิตภัณฑ์ฟินสต๊อคชนิดเคลือบนั้นยังต้องใช้สารเคมีเป็นวัตถุดิบในการเคลือบ
ซึ่งส่วนใหญ่ต้องนำเข้าจากต่างประเทศโดยมีผู้จำหน่ายหลายรายซึ่งที่ผ่านมายังไม่มีปัญหาเกี่ยวกับการขาดแคลน
และคาดว่าไม่น่าจะมีปัญหาการขาดแคลนวัตถุดิบ หรือสูญเสียผู้จำหน่ายวัตถุดิบดังกล่าว

(2) ผลกระทบต่อสิ่งแวดล้อม

  กระบวนการผลิตและวัตถุดิบเหลือใช้ของบริษัทไม่มีผลกระทบต่อสิ่งแวดล้อม
  เกินกว่าปริมาณที่กฎหมายกำหนดไว้ ทั้งนี้ เนื่องจากการหลอมอลูมิเนียมของบริษัทฯ
  ใช้อลูมิเนียมแท่ง (Ingot) ซึ่งมีความบริสุทธิ์ 99.7% และใช้ก๊าซธรรมชาติ (NG)
  เป็นเชื้อเพลิงแทนน้ำมันเตาเกรดสูงเป็นเชื้อเพลิงในการหลอม
  จึงมีมลสารเกิดขึ้นน้อยมากและอยู่ในเกณฑ์ตามที่กฎหมายกำหนด เตาหลอมรวมทั้งเครื่องจักร
  อุปกรณ์ ที่เกี่ยวเนื่องอยู่ภายในอาคารโรงงานที่มีฝาผนังโดยรอบ จึงทำให้เสียงไม่มีผลกระทบใด
  ๆ ส่วนน้ำเสีย เช่น น้ำปนคราบน้ำมัน ที่เกิดจากระบบหล่อเย็นของขั้นตอนหล่อรีดแผ่นอลูมิเนียม
  ซึ่งมีการบำบัดโดยผ่านบ่อพักน้ำเสีย ระบบดักคราบน้ำมันตลอดจนระบบบำบัดน้ำเสียก่อนปล่อยน้ำทิ้ง
  และยังมีโรงบำบัดน้ำเสียที่ได้มาตรฐานในการบำบัดน้ำเสีย สำหรับวัตถุดิบเหลือใช้บางอย่าง
  สามารถนำกลับมาใช้ใหม่ (Recycle) ได้บางอย่างถูกส่งไปกำจัด/บำบัด
  โดยผู้ประกอบการที่ได้รับอนุญาตจากทางราชการที่เกี่ยวข้อง จึงทำให้ไม่มีผลกระทบใด ๆ
  ต่อสิ่งแวดล้อม นอกจากนี้บริษัทฯ
  ยังได้ดำเนินการตามมาตรการลดผลกระทบสิ่งแวดล้อมและมาตรการติดตามตรวจสอบสิ่งแวดล้อมภายใต้การควบคุมดูแลของกรมโรงงานอุตสาหกรรม
  กระทรวงอุตสาหกรรม และกองวิเคราะห์ผลกระทบสิ่งแวดล้อม
  สำนักงานนโยบายและแผนสิ่งแวดล้อมกำหนดเป็นประจำทุกปีมาโดยตลอด
  ซึ่งผลการตรวจคุณภาพสิ่งแวดล้อมยังต่ำกว่าเกณฑ์มาตรฐานกำหนดไว้ทุกรายการ
  และที่ผ่านมาบริษัทยังไม่เคยมีประวัติการกระทำความผิดเกี่ยวกับสิ่งแวดล้อมใด ๆ เลย
  โดยในปีที่ผ่านมาบริษัทเสียค่าใช้จ่ายในการดำเนินการเพื่อควบคุมผลกระทบสิ่งแวดล้อมดังกล่าวไปเป็นเงินประมาณ
  1.5 ล้านบาทเศษ นอกจากนี้การที่บริษัทได้ดำเนินการนำก๊าซธรรมชาติ (NG)
  มาใช้แทนเชื้อเพลิงหรือพลังงานที่ใช้อยู่เดิมตั้งแต่ปลายปี 2546 เป็นต้นมา
  รวมถึงการติดตั้งระบบดูดฝุ่นบริเวณเตาหลอม, เตาเผากำจัดกลิ่น
  ทำให้สามารถช่วยลดผลกระทบสิ่งแวดล้อมให้น้อยลงไปกว่าเดิมอีกทางหนึ่ง

(4) งานที่ยังไม่ได้ส่งมอบ - ไม่มี –